# *Csongrád Város Polgármesterétől „M”*

***Száma:*** Pü/35-1/2023.

***Témafelelős****:*  Kruppa István

## Előterjesztés

**Csongrád Városi Önkormányzat Képviselő-testület**

**2023. december 21-ei ülésére**

***Tárgy:*** *Javaslat a 2024. évi költségvetési gazdálkodás átmeneti szabályozására.*

# Tisztelt Képviselő-testület!

A 2024. évi költségvetési törvényt az Országgyűlés 2023. nyarán a 2023. évi LV. törvénnyel fogadta el. Az önkormányzati költségvetési rendelet-tervezetet 2024. február 15-éig kell benyújtani a képviselő-testületnek.

A 2024. évi költségvetési rendeletünk elfogadásáig szükség van a gazdálkodás pénzügyi kereteiről rendelkezni.

Kérem, hogy az államháztartásról szóló, többszörösen módosított 2011. évi CXCV. törvény 25. §-a alapján, az önkormányzat 2024. évi költségvetési gazdálkodásának átmeneti szabályozásáról szóló rendelete megalkotásával a testület bízza meg a polgármestert az önkormányzat költségvetését megillető bevételeknek jogszabályok szerinti beszedésére és a kiadások időarányos teljesítésére.

**Előzetes hatásvizsgálat** *(A jogalkotásról szóló 2010. évi CXXX. törvény 17. §-a alapján)* **Csongrád Városi Önkormányzat 2024. évi költségvetési gazdálkodásának átmeneti szabályzásáról szóló önkormányzati rendelethez.**

1. a.) ***A rendelet társadalmi, gazdasági hatása.***

A folyamatos gazdálkodás viteléhez a 2024. évi önkormányzati költségvetési rendelet megalkotásáig szükséges átmenetileg szabályozni a bevételek beszedését és a kiadások teljesítését.

b.) ***Környezeti, egészségügyi hatása****.*

Nem releváns.

c.) ***A költségvetés adminisztratív terheket befolyásoló hatása*.**

Ez az általános ügymenetbe beletartozik, így plusz adminisztratív terhet nem jelent a hivatal, az önkormányzat számára.

**2. Az átmeneti gazdálkodásról szóló rendelet megalkotásának szükségessége, a jogalkotás várható következménye**.

A jogalkotásról szóló törvényben előírt kötelezettségek miatt, és az állami támogatások utalása, munkabér kifizetések, dologi kiadások teljesíthetősége, kötelezettségvállalások teljesítése miatt van szükség az átmeneti gazdálkodás szabályozására.

- 2 -

**3. A jogszabály alkalmazásához szükséges személyi, szervezeti, törvényi és pénzügyi feltételek**.

A rendelet-tervezetet a Városgazdasági, Ügyrendi- és Összeférhetetlenségi Bizottság az ülésén tárgyalja, a bizottság döntéséről a bizottsági elnök a képviselő-testületet tájékoztatja**.**

A jogszabály várható következményei, különösen:

A bevételek beszedésével, a kiadások teljesítésével az intézmények, az önkormányzat, a polgármesteri hivatal működtetése a 2024. évi önkormányzati költségvetési rendelet megalkotásáig biztosítható.

A rendelet végrehajtásához a személyi, szervezeti és pénzügyi feltételek rendelkezésre állnak.

Javasolom a Tisztelt Képviselő-testületnek, hogy az előterjesztést vitassa meg és alkossa meg rendeletét a 2024. évi költségvetési gazdálkodás átmeneti szabályozásáról.

Csongrád, 2023. december 12.

## Bedő Tamás

## polgármester

**Csongrád Városi Önkormányzat Képviselő-testületének../...(...) önkormányzati rendelete**

**az önkormányzat 2024. évi költségvetési gazdálkodásának átmeneti szabályozásáról**

Csongrád Városi Önkormányzat Képviselő-testülete Magyarország Alaptörvényének 32. cikk (2)bekezdésében meghatározott eredeti jogalkotói hatáskörében, az Alaptörvény 32. cikk (1)bekezdés f)pontjában, az államháztartásról szóló 2011. évi CXCV törvény 25. §-ban meghatározott feladatkörében eljárva a következőket rendeli el:

**1. §**

(1) Csongrád Városi Önkormányzat Képviselő-testülete az Önkormányzat 2024. évi költségvetéséről szóló rendelete megalkotásáig terjedő időszakra felhatalmazza a Polgármestert az Önkormányzat bevételei és a kiadások időarányos teljesítésére.

(2) A Polgármester az (1)bekezdésben foglaltakról rendkívüli, az Önkormányzat kötelező feladatellátását veszélyeztető esetekben és a Képviselő-testület 2023. évben hozott döntései alapulvételével eltérhet.

**2. §**

Amennyiben a garantált illetményeket megállapító jogszabályi rendelkezések az átmeneti gazdálkodás hatálya alatt változnak, a vonatkozó jogszabály(ok) hatálybalépését követően a módosult bértábla szerint az emelt illetmények a költségvetési rendelet elfogadásától függetlenül számfejthetőek.

**3. §**

Az Önkormányzat 2023. évi költségvetési rendeletében jóváhagyott és folyamatban lévő fejlesztési célú beruházások kiadásai folyósíthatók az előirányzaton belül.

**4. §**

Ez a rendelet 2024. január 1-jén lép hatályba.

Bedő Tamás dr. Juhász László

polgármester jegyző

Végső előterjesztői indokolás

A jogalkotásról szóló törvényben előírt kötelezettségek, valamint az állami támogatások utalása, munkabér kifizetések, dologi kiadások teljesíthetősége, kötelezettségvállalások teljesítése miatt van szükség az átmeneti gazdálkodás szabályozására.